དམར་དམག་རྒྱང་སྐྱོད་སྐབས་སུ་རྒྱལ་རོང་གི་བོད་མི་རྣམས་ལ་རྒྱབ་སྐྱོར་གྱིས་ཕྱི་ལོ་༡༩༣༥ལོར་དགེ་ལེགས་སྡེ་གསར་སྤྱི་མཐུན་རྒྱལ་ཁབ་ཅེས་འབོད་པའི་བོད་རང་ཉིད་ཀྱི་སྲིད་གཞུང་ཞིག་ཁུལ་དེར་བཙུགས་ནའང་དུས་ཡུན་ཐུང་ངུ་ཞིག་ལས་གནས་ཐུབ་མེད།དམར་དམག་དཀར་མཛེས་ཁུལ་དུ་འབྱོར་སྐབས་དམག་སྤྱི་ཀྲུའུ་ཏེས་དབུ་ཁྲིད་པའི་འོག་ཁུལ་དེར་བོད་པ་སྲིད་གཞུང་ཞེས་པ་གསར་འཛུགས་བྱས་ཏེ།སྡེ་དགེ་རྒྱལ་པོ་ཚེ་དབང་བདུད་འདུལ་གྱིས་བོད་པ་སྲིད་གཞུང་གི་ཀྲུའུ་ཞི་སྟེ་གཙོ་འཛིན་གྱི་འགན་ཁྱེར་ཞིང་།དགེ་སྟག་སྤྲུལ་སྐུ་དང་བྱ་རྒོད་སྟོབས་ལྡན།སྤོམ་མདའ་སྟོབས་རྒྱས་སོགས་ཀྱིས་གཙོ་འཛིན་གཞོན་པ་དང་ཕྱི་འབྲེལ་སོགས་ཀྱི་ལས་འགན་ཁྱེར།ཁོང་ཚོས་བོད་པའི་ཐེངས་དང་པོའི་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་བསྒྲགས་གཏམ་ཞེས་པ་སྤེལ་བའི་ནང་།ང་ཚོས་འཛམ་གླིང་ཡོངས་དང་རྒྱ་ནག་ཡོངས་ལ་གསལ་བསྒྲགས་བྱེད་རྒྱུ་ནི།བོད་པ་མི་དམངས་སྤྱི་མཐུན་རྒྱལ་ཁབ་འདི་ཉིད་ཕྱི་ལོ་༡༩༣༦ལོའི་ཟླ་༥ཚེས་༡ཉིན་དངོས་སུ་དབུ་བརྙེས་པ་ཡིན།དབུས་དང་ཁམས།མཚོ་སྔོན་གྱི་ས་ཁོངས་ཡོད་ཚད་ངེས་པར་དུ་དུས་ནམ་ཡང་བོད་པ་རང་ཉིད་ཀྱིས་བདག་སྐྱོང་བྱེད་དབང་ཡོད།ཅེས་འཁོད་ཡོད།དེ་དག་ནི་སྐབས་དེར་རྒྱ་ནག་དམར་ཤོག་གིས་ཨུ་རུ་སུ་དམར་པོའི་མི་རིགས་སྲིད་ཇུས་ཀྱི་ལྟ་བ་གཞིར་བཟུང་སྟེ།ཨ་མདོ་དང་།ཁམས་ཕྱོགས་སུ་རང་ཐག་རང་གཅོད་ཀྱི་སྲིད་གཞུང་དུ་མ་འཛུགས་རོགས་བྱས་པ་ཞིག་རེད།